Title: Чыганак: Харисов, Р
Author: user

Чыганак: Харисов, Р.М. Сандугачлар тынган вакыт : шигырьләр, поэмалар / Ренат Харис.- Казан : Татар. кит. нәшр., 2011.- 527 б.

«САГЫШ»
Җир өстенә бәреп чыгып, тамыр 
фани дөнья хәлен күргән дә, 
хисе, кайнап чыгып, әверелгән 
ерым, төер, үзән, үрләргә...

Шул хәлендә аны Оста күргән... 
Тамыр хисе, йогып Остага, 
иҗат көчен аның тугарылып, 
дулап карарга бер кыстаган.

Һәм тотынган Оста кырык гамен 
сиксән якка ташлап-таратып... 
Пәйда булган ниндидер кыяфәт –
әллә Нәфрәт, әллә Ярату...

Әллә бөек Борчылу микән ул, 
язмышының күреп ялгышын?..
Бәлки, тирән ую кирәкмидер –
тирән уйның төбе сагышлы...